# Postil·la de la Haia

La postil·la de la Haia és un mètode simplificat de legalització de documents oficials acordat entre els països signataris del Conveni de la Postil·la de la Haia, del 5 d'octubre del 1961 (i els posteriors afegits), reunits a la Haia. Qualsevol document d'Estat emès per un país ha de tenir validesa al país receptiu i per aquest motiu es va decidir de crear el conveni, que permet la simplificació del procés de validació d'aitals documents. Només funciona entre els països que l'han ratificat.

## Concepte de postil·la
### Conferència de la Haia

La Conferència de la Haia de Dret Internacional Privat (COHADIP o HCCH) és una organització internacional amb seu a la ciutat de la Haia (Països Baixos) i que té per objectiu cercar l'homologació de les normes de dret privat en l'àmbit internacional. Fou creada el 1893 a la Haia. De llavors ençà, l'organisme ha elaborat una trentena de convencions internacionals, la majoria de les quals corresponents a conflictes de legislació, com ara en el camp alimentari, d'accidents de trànsit o règims matrimonials i successoris.

### Postil·la

La postil·la concretament certifica la veracitat de la signatura, la qualitat en què actua el signatari i si s'escau la identitat del segell o timbre que apareixen al document emès per l'Estat membre emissor. El tràmit de postil·la suprimeix el requisit de legalització consular. Significa nota o anotació.

### Documentació passible de ser postil·lada

Segons l'article primer de la Convenció conclòs el 5 d'octubre del 1961, els documents que han de ser postil·lats són:
* els documents que emanin d'una autoritat o d'un funcionari procedent de l'Estat, incloses les provinents del ministeri públic o d'un secretari judicial
* els documents administratius
* les actes notarials
* les declaracions oficials
Queden exclosos:
* documents elaborats per agents diplomàtics o consulars
* documents administratius amb vinculació directa amb una operació comercial o duanera

## Tràmits per país
### Andorra

A Andorra les autoritats competents per postil·lar són el ministre d'Afers Exteriors, el director d'Afers Multilaterals i Cooperació, el coordinador d'Afers Bilaterals i Consulars, el cap de l'Àrea d'Afers Generals i Jurídics. La sol·licitud de la postil·la es presenta al Servei de Tràmits del Govern d'Andorra mitjançant una sol·licitud particular.

### Brasil

Al Brasil les autoritats competents per postil·lar són la Corregedoria General de Justícia i els Jutges Directors del fòrum.

## Referències

* 1 2 3 «Legalització de documents». Govern d'Andorra, Afers Exteriors. [Consulta: 28 agost 2024].
* ↑ «Legalització amb postil·la de l'Haia (Conveni de l'Haia)». GenCat (Treball, Estangeria). [Consulta: 28 agost 2024].
* ↑ Thorner, Micah; Pineau, Sophie. «Annual Report 2012» (en en, fr). Hague Conference on Private International Law, 2013. [Consulta: 28 agost 2024].
* ↑ «Apostille Section: 13th International Forum on the electronic Apostille Programme (e-APP), 21-22 octubre 2024» (en anglès). Hague Conference on Private International Law - Conférence de La Haye de droit international privé - Conferencia de La Haya de Derecho Internacional Privado (HCCH). [Consulta: 28 agost 2024].
* ↑ «Apostilha» (en portuguès brasiler). Consulado Geral de Portugal em São Paulo. [Consulta: 28 agost 2024].

## Enllaços externs

* «HCCH | #12 - Full text (Text de la Convenció)» (en anglès). Conferència de la Haia del Dret Internacional Privat (HCCH). [Consulta: 28 agost 2024].